b'\n_START_ARTICLE_\nDr\xc5\xbeavljanska nepokor\xc5\xa1\xc4\x8dina\n_START_PARAGRAPH_\nDr\xc5\xbeavljanska nepokor\xc5\xa1\xc4\x8dina (tudi dr\xc5\xbeavljanska neposlu\xc5\xa1nost) je oblika nenasilnega protesta oziroma upora proti oblasti z zavra\xc4\x8danjem dru\xc5\xbebeno nepravi\xc4\x8dnih ali nelegitimnih zakonov, odlokov in ostalih politi\xc4\x8dnih dejanj. Ker je glavna vsebina dr\xc5\xbeavljanske nepokor\xc5\xa1\xc4\x8dine nenasilje, je vsaka oblika protestnega nasilja, fizi\xc4\x8dnega ali besednega, izvzeta iz ozkih omejitev dr\xc5\xbeavljanske nepokor\xc5\xa1\xc4\x8dine. Ameri\xc5\xa1ki filozof John Rawls priznava dr\xc5\xbeavljansko nepokor\xc5\xa1\xc4\x8dino kot politi\xc4\x8dno metodo zgolj takrat, ko so odpovedali vsi drugi demokrati\xc4\x8dni postopki._NEWLINE_Enega nastarej\xc5\xa1ih primerov dr\xc5\xbeavljanske nepokor\xc5\xa1\xc4\x8dine je v literaturi vsebovan v Sofoklejevemu delu Antigona, ko istoimenska protagonistka ignorira odlok vladarja Teb in njenega strica Kreona in vsem gro\xc5\xbenjam navkljub pokoplje svojega brata ter tako izpolni svojo \xc4\x8dlove\xc5\xa1ko dol\xc5\xbenost za ceno kr\xc5\xa1enja dr\xc5\xbeavljanskih dol\xc5\xbenosti spo\xc5\xa1tovanja zakonov._NEWLINE_Med prvimi je ameri\xc5\xa1ki filozof Henry Thoreau v eseju\xc2\xa0\xc2\xbbDr\xc5\xbeavljanska nepokor\xc5\xa1\xc4\x8dina\xc2\xab\xc2\xa0(Civil Disobedience, 1849) pozival k protestu proti vladnemu militarizmu in aktivnemu izvajanju zakonskega dolo\xc4\x8dila o vra\xc4\x8danju prebeglih su\xc5\xbenjev._NEWLINE_Kasneje se je indijski politik Gandhi, duhovni in politi\xc4\x8dni voditelj borbe za indijsko neodvisnost izpod britanske kolonialne oblasti, osredoto\xc4\x8dil na nenasilen odpor, kar je podal v teoriji pasivnega odpora satyagraha (skt. satya - resnica, agraha - vztrajnost). Dr\xc5\xbeavljanska nepokor\xc5\xa1\xc4\x8dina je odigrala klju\xc4\x8dno vlogo v boju proti apartheidu v JAR, v boju proti rasnemu razlikovanju v ZDA in je tudi v sodobni dru\xc5\xbebi pomemben dejavnik nenasilnega razre\xc5\xa1evanja konfliktov._NEWLINE_V slovenski polpretekli zgodovini dr\xc5\xbeavljanska nepokor\xc5\xa1\xc4\x8dina v obliki disidenstva ni mogla razviti svojih polnih zna\xc4\x8dilnosti, zaradi budnega nadzora obve\xc5\xa1\xc4\x8devalnih slu\xc5\xbeb in onemogo\xc4\x8danja vsakr\xc5\xa1nega javnega delovanja. Zna\xc4\x8dilen primer dr\xc5\xbeavljanske nepokor\xc5\xa1\xc4\x8dine bi bili \xc5\xa1ele mno\xc5\xbei\xc4\x8dni protesti in organizacija Odbora za varstvo \xc4\x8dlovekovih pravic v Procesu proti \xc4\x8detverici.'